**LĒMUMS**

Liepājā

|  |  |
| --- | --- |
| 2024. gada 18. aprīlī | Nr.145/4  (prot. Nr.4, 4.§) |

Par aizņēmumu projekta “Liepājas

latviešu biedrības nama jumta

atjaunošana Rožu laukumā 5/6,

Liepājā” īstenošanai

Pamatojoties uz Pašvaldību likuma 4. panta pirmās daļas 5. punktu, 10. panta pirmās daļas 21. punktu, likuma “Par valsts budžetu 2024. gadam un budžeta ietvaru 2024., 2025. un 2026. gadam” 36. panta otrās daļas 8. punktu, likuma “Par pašvaldību budžetiem” 22. pantu, Ministru kabineta 2019. gada 10. decembra noteikumiem Nr.590 “Noteikumi par pašvaldību aizņēmumiem un galvojumiem”, Liepājas valstspilsētas un Dienvidkurzemes novada attīstības programmas 2022.-2027. gadam Liepājas valstspilsētas Rīcības un investīciju plāna 4.2. uzdevuma “Stiprināt un attīstīt starpinstitucionālu sadarbību, mērķtiecīgi pilnveidojot pašvaldības infrastruktūru, cilvēkresursu prasmes un motivāciju” 4.2.14. darbību “Pašvaldības institūciju darba vides uzlabošana un infrastruktūras uzlabošana un labiekārtošana” un izskatot Liepājas valstspilsētas pašvaldības domes pastāvīgās Finanšu komitejas 2024. gada 11. aprīļa lēmumu (sēdes protokols Nr.4), Liepājas valstspilsētas pašvaldības dome **nolemj:**

1. Atbalstīt prioritārā investīciju projekta “Liepājas latviešu biedrības nama jumta atjaunošana Rožu laukumā 5/6, Liepājā” (turpmāk arī – Projekts) īstenošanu, kas atbilst pašvaldības apstiprinātajai attīstības programmai “Liepājas valstspilsētas un Dienvidkurzemes novada attīstības programmas 2022.-2027. gadam Liepājas valstspilsētas Rīcības un investīcijas plāns” un nodrošina lietderīgu investīciju īstenošanu pašvaldības autonomās funkcijas – sniegt iedzīvotājiem daudzveidīgu kultūras piedāvājumu un iespēju piedalīties kultūras dzīvē, sekmēt pašvaldības teritorijā esošā kultūras mantojuma saglabāšanu un sniegt atbalstu kultūras norisēm – izpildei.

2. Apstiprināt Projekta kopējās izmaksas 291 753,95 EUR (divi simti deviņdesmit viens tūkstotis septiņi simti piecdesmit trīs *euro* 95 centi).

3. Ņemt 2024. gadā Valsts kasē ilgtermiņa aizņēmumu uz 10 gadiem 247 990 EUR (divi simti četrdesmit septiņi tūkstoši deviņi simti deviņdesmit *euro*) prioritārā investīciju projekta “Liepājas latviešu biedrības nama jumta atjaunošana Rožu laukumā 5/6, Liepājā” īstenošanai par Valsts kases noteikto procentu likmi.

4. Aizņēmuma atdošanu plānot no Liepājas valstspilsētas pašvaldības pamatbudžeta ieņēmumiem, sākot ar 2027. gadu.

5. Garantēt saistību izpildi no Liepājas valstspilsētas pašvaldības budžeta līdzekļiem.

6. Nodrošināt 2024. gadā Projekta īstenošanai nepieciešamo Liepājas valstspilsētas pašvaldības budžeta līdzfinansējumu 43 763,95 EUR (četrdesmit trīs tūkstoši septiņi simti sešdesmit trīs *euro* 95 centi).

7. Uzdot sabiedrībai ar ierobežotu atbildību “Liepājas latviešu biedrības nams” kopā ar Liepājas Centrālās administrācijas Finanšu pārvaldi sagatavot nepieciešamos dokumentus un iesniegt Finanšu ministrijas Pašvaldību aizņēmumu un galvojumu kontroles un pārraudzības padomē.

8. Liepājas valstspilsētas pašvaldības izpilddirektoram kontrolēt lēmuma izpildi.

|  |  |  |
| --- | --- | --- |
| Priekšsēdētājs | | Gunārs Ansiņš |
| Nosūtāms: | Finanšu pārvaldei, SIA “Liepājas latviešu biedrības nams” | |